АҨЫЗА ИГӘАЛАШӘАРA
Гьаргь Амҷба изкны
|
|
Аҧсынтәыла еицырдыруа,
Амҷаа рыжәла аҩнаҭақәа:
Қьаҭуан аӡиас уахьныруа,
Исҧылоит руак ашәахәақәа...
Аха иахьа, са сыгәжәажәо,
Сҟалеит ара, сгәы ҧшаауа,
Исҳәарц исҭахыу цқьа исҿамшәо,
Исҳәо, мчыла исыҧшаауа.
Иахьа са сзы имариа усуп,
Аҵәыуара, агәырҩара.
Ажәа азыҳәан са сгәы дысуп,
Жора, уыҟамаз ара.
Еишьеи-еиҳәшьеи фҩык ахшара,
Шәахьааӡаз аҩнаҭа:
Шәахьазгылаз шәа шәлашаран,
Сара сыдгьыл сгәыҕырҭа:
Иахьа исҧылом ахы шьҭыхны,
Шәыла иыршәшьуп алакҭа;
Игәырҩо, уеишәа-маҭәа шьҭыхны,
Умҩа иаҧҧшылауеит еиҭа.
Гьаргь, уа умҩа, уи шьхацамҩан,
Еснагь иацын акрура.
Аҧсынтәыла аҭоурых иамҩан,
Гәыла иҭуҵаауан уара.
|
|
Џьара афырхаҵара узцәырҵуан,
Уара иуцлартә уаҟара.
Уыжәлар ррыцҳарақәа ӡырҵуан,
Уҧсылмыткыртә ҽаџьара.
Џьара ҳаҧсуара амҵәыжәҩақәа,
Уҧылон ажәҩан ахь уҧрыртә,
Усҟан иуҳәоз ахьы-жәақәа,
Рымчгьы шьҭыҵуан имбырыртә.
Џьара аҧсуа ихьӡ, ма ижәла,
Аҭоурых мҩа иахьаныз,
Ицәеицазкуаз амчқәа ижәлар,
Уара иубарҭан иахьаныз.
Урҭ, уара абырҵкал икылхны,
Ҧхьаҟа хсаалас иҟоуҵон.
Аҭоурых аҟырҟы иҭыхны,
Ҳаҧсуара, ахш еиҧш иураӡон.
Аҧсуа хаҵа ҽыбҕа-ҟаза,
Иҕьеҩра, иҧшӡара угәаҧхон,
Аҭоурыхаҿ, уи ауаҩ ҟаса,
Ихаҿсахьа еиҳаурхон.
Ауаҩ хӡырымга, ауаҩ хатәра,
Гьаргь уқьиан, уразын.
Уара иуаҭәоу ажәа хатәра,
Сара исызҳәом иахьазын.
|
|
Уара иурҿиаз, уара иухылҵыз,
Уашьцәа, уаҳәшьцәа Анцәа рзырҳа;
Аҧсуара гәҭылса иагәылҵыз,
Иацырҵааит удоуҳа!..
Борис Гәыргәлиа